ส่งออกไทยเจอของแข็งวิกฤตกรีซอาจขยายวง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ศูนย์วิจัยกสิกรมองวิกฤตหนี้กรีซ กระทบค่าเงินบาทแข็งโป๊กเทียบยูโร
ศูนย์วิจัยกสิกรไทย มองว่า การลากยาวของวิกฤตกรีซ และการกระจายตัวของวิกฤตไปยังประเทศสมาชิกยูโรโซนอื่นๆ อาจส่งผลกระทบต่อเนื่องให้การฟื้นตัวของเศรษฐกิจยูโรโซนเกิดขึ้นอย่างช้าๆ ตามหลังการฟื้นตัวของภูมิภาคอื่นๆ และน่าจะทำให้แรงกดดันในช่วงขาลงของค่าเงินยูโรยังคงไม่หมดไปในช่วงหลายเดือนข้างหน้า 
ทั้งนี้ คงต้องยอมรับว่า การส่งออกของไทยไปยังยุโรปอาจต้องเตรียมพร้อมรับมือกับผลกระทบจากความไม่แน่นอนของเศรษฐกิจยูโรโซน และแนวโน้มการอ่อนค่าของเงินยูโรเมื่อเทียบกับเงินบาท (เงินบาทแข็งค่าขึ้นราว 12% เมื่อเทียบกับเงินยูโร แต่แข็งค่าขึ้นเพียง 3.2% เมื่อเทียบกับเงินเหรียญสหรัฐ นับจากต้นปี 2553) ไปพร้อมๆ กัน 
ศูนย์วิจัยกสิกรไทย มองว่า พัฒนาการของวิกฤตหนี้สาธารณะ และฐานะการคลังที่อ่อนแอของประเทศสมาชิกอื่นๆ ในยูโรโซน ยังไม่น่าจะมีสัญญาณดีขึ้นอย่างชัดเจนในระยะหลายเดือนข้างหน้า 
เนื่องจากเครื่องมือในการแก้ไขเยียวยาประเทศสมาชิกยูโรโซนที่มีปัญหาทางด้านการคลัง ณ ขณะนี้ มีไม่มากนัก โดยแผนการรัดเข็มขัดทางด้านการคลังที่เข้มงวดอาจทำได้ยากในทางปฏิบัติ ขณะที่กลไกนโยบายการเงินและอัตราแลกเปลี่ยนก็ต้องเป็นไปตามแนวทางของธนาคารกลางยุโรปที่ทำหน้าที่รักษาเสถียรภาพของระบบเศรษฐกิจและการเงินของยูโรโซนโดยรวม หมายความว่า ประเทศสมาชิกยูโรโซนที่มีฐานะการคลังที่อ่อนแอ (อาทิ กรีซ และโปรตุเกส) ไม่มีกลไกในการกดอัตราดอกเบี้ย และลดค่าเงินให้ต่ำไปกว่าประเทศสมาชิกอื่นๆ ในยูโรโซน แนวโน้มทางเศรษฐกิจที่ย่ำแย่อาจกดดันให้ฐานะการคลังย่ำแย่ลงไปอีกซึ่งก็จะสวนทางกับความกังวลต่อความสามารถในการชำระหนี้ และ/หรือความเป็นไปได้ที่จะมีการปรับโครงสร้างหนี้ภาครัฐที่อาจจะเพิ่มสูงขึ้นภายใต้สถานการณ์ดังกล่าว